Παυλίνα

Η Παυλίνα, λατιν.: Paulina / Paullina είναι ένα κοινό όνομα που δινόταν σε Ρωμαίες. Το είχε η μητέρα, η αδελφή και η ανιψιά του Αυτοκράτορα Αδριανού.

 Παυλίνα η Πρεσβύτερη, μητέρα του Αδριανού 
Η Δομιτία Παυλίνα η Πρεσβύτερη, λατιν.: Domitia Paulina Majoris (απεβ. 85/86) ήταν Ρωμαία του 1ου αι., που γεννήθηκε στο Γάδες (σημερινό Κάδιθ, Ισπανία). Ήταν κόρη μίας διακεκριμένης συγκλητικής οικογένειας. Λίγα είναι γνωστά για τη ζωή της. Πιθανώς να ήταν συγγενής με τη Δομίτια Λουκίλλα, γιαγιά του Μάρκου Αυρηλίου. Ο Τζ. Ντι Βίτα-Εβάρντ εικάζει, ότι μπορεί να ήταν ετεροθαλείς αδελφές. 

Η Παυλίνα παντρεύτηκε τον Πόπλιο Αίλιο Αδριανό Άφερ, Ρωμαίο πραίτορα, επίσης γεννημένο στην Ισπανία, εκ πατρός εξάδελφο του Αυτοκράτορα Τραϊανού. Η Παυλίνα και ο Άφερ απέκτησαν δύο παιδιά: μία κόρη, την Αιλία Δομιτία Παυλίνα (75–130), και έναν γιο, τον μελλοντικό Αυτοκράτορα Πόπλιο Αίλιο Αδριανό (76–138). Γύρω στο 85 ή 86 η Παυλίνα απεβίωσε από άγνωστα αίτια, πριν από τον σύζυγό της. Μετά το τέλος του ίδιου του Άφερ, τα παιδιά τους τα μεγάλωσαν ο Τραϊανός και ο Πόπλιος Ακίλιος Αττιανός, αξιωματούχος.

 Παυλίνα η Νεότερη, αδελφή του Αδριανού 
Η (Αιλία) Δομιτία Παυλίνα η Νεότερη, λατιν.: Ailia Domitia Paulina Minoris (αρχές 75–130), ήταν το μεγαλύτερο παιδί και η μοναχοκόρη της Δομίτιας Παυλίνας της Πρεσβύτερης και του πραίτορα Πόπλιου Αίλιου Αδριανού Άφερ, η μόνη αδελφή του Αδριανού. Γεννήθηκε και μεγάλωσε στην Ιβηρική, πιθανώς στην Ιτάλικα της επαρχία Βαιτικής Ισπανίας. Μετά το τέλος των γονιών της γύρω στο 86, αυτή και ο αδελφός της ανατράφηκαν από τον εξάδελφο τού πατέρα τους, τον μελλοντικό Αυτοκράτορα Τραϊανό, και τον αξιωματούχο Πόπλιο Ακίλιο Αττιανό. Πριν από την άνοδό του στον θρόνο, ο Τραϊανός κανόνισε να νυμφευτεί η Παυλίνα η Νεότερη τον Ρωμαίο πολιτικό Λεύκιο Ιούλιο Ούρσο Σερβιανό από την Ιβηρική.

 Ιουλία Παυλίνα, ανιψιά του Αδριανού 
Η Ιουλία (Σερβιανή) Παυλίνα, λατιν.: Julia Serviana Paulina ήταν κόρη και μοναχοπαίδι του Ρωμαίου πολιτικού και υπάτου Λεύκιου Ιουλίου Ούρσου Σερβιανού από την Ιβηρική και της Παυλίνας της Νεότερης. Γεννήθηκε σε άγνωστο χρόνο και τόπο μεταξύ 98 και 117, κατά τη διάρκεια της βασιλείας τού εξαδέλφου τού παππού της, Αυτοκράτορα Τραϊανού. Λίγο καιρό πριν από το τέλος του Τραϊανού το 117, οι γονείς της κανόνισαν να παντρευτεί τον συγκλητικό Γναίο Πεδάνιο Φούσκο Σαλινάτορα, κανονικό ύπατο το 118. Ο Ρωμαίος συγκλητικός Πλίνιος ο Νεότερος έστειλε μία επιστολή συγχαρητηρίων στους γονείς της, για τον γάμο της (Επιστολές, VI.26).

Ο σύζυγός της καταγόταν από τη σημερινή Βαρκελώνη της Ισπανίας (τότε στην ρωμαϊκή επαρχία Ταρρακωνική Ισπανία), γιος ενός πρώην υπάτου με το ίδιο όνομα. Το 118, κατά τη διάρκεια της υπατείας τού συζύγου της, η Ιουλία Παυλίνα απέκτησε έναν γιο, τον νεότερο Λεύκιο Πεδάνιο Φούσκο Σαλινάτορα. Η Ιουλία Παυλίνα και ο σύζυγός της φαίνεται να απεβίωσαν και οι δύο πριν από το 136. Ο πατέρας της, Σερβιανός, και ο θείος της Αυτοκράτορας Αδριανός, οργάνωσαν μία ιδιωτική κηδεία για εκείνη. Ο Αυτοκράτορας χλευάστηκε από το κοινό, επειδή παραχώρησε στην ανιψιά του κρατική κηδεία και αποθέωση μετά από την πίεση της Συγκλήτου, αλλά απένειμε μία πολυτελή κηδεία και πλήρεις θεϊκές τιμές στον εραστή του Αντίνοο.

Ο πατέρας της Ιουλίας, Σερβιανός, πίστευε ιδιαίτερα ότι ο γιος της θα διαδεχόταν τον Αδριανό, τον οποίο ο ίδιος ο ηλικιωμένος Αυτοκράτορας θεωρούσε κληρονόμο του. Προήγαγε τον νεαρό Σαλινάτορα, του έδωσε ιδιαίτερο καθεστώς στην αυλή του, και τον προετοίμασε για τη διαδοχή. Ωστόσο το 136 ο Αδριανός άλλαξε γνώμη, και υιοθέτησε τον Λεύκιο Αίλιο Καίσαρα ως κληρονόμο του. Ο πατέρας και ο γιος της Ιουλίας σχεδίαζαν να αμφισβητήσουν την απόφασή του. Για να αποφευχθεί οποιαδήποτε σύγκρουση, ο Αδριανός διέταξε τους θανάτους τους.

 Αναφορές 

 Πηγές 
 Ιστορία του Αυγούστου : Αδριανός
 Αδριανός (117-138 μ.Χ.)
 Ancient Library 
 Ancient Library 3125 

Κατηγορία:Δυναστεία των Αντωνίνων
Κατηγορία:Ρωμαίες γυναίκες
Κατηγορία:Γυναικεία ελληνικά ονόματα